title: Sklep Sveta 2013/88/SZVP z dne 18. februarja 2013 o spremembi Sklepa 2010/800/SZVP o omejevalnih ukrepih proti Demokratični ljudski republiki Koreji

text:
               19.2.2013

               SL

               Uradni list Evropske unije

               L 46/28

         SKLEP SVETA 2013/88/SZVP
   z dne 18. februarja 2013
   o spremembi Sklepa 2010/800/SZVP o omejevalnih ukrepih proti Demokratični ljudski republiki Koreji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe
   ob upoštevanju Sklepa Sveta 2010/800/SZVP z dne 22. decembra 2010 o omejevalnih ukrepih proti Demokratični ljudski republiki Koreji (1) in zlasti členov 10(1) in 12(3) Sklepa,
   ob upoštevanju naslednjega:

               (1)

               Svet je 22. decembra 2010 sprejel Sklep 2010/800/SZVP.

               (2)

               Svet je 10. decembra 2012 izrazil globoko zaskrbljenost zaradi namere Demokratične ljudske republike Koreje (DLRK), da izstreli "delovni satelit", saj se pri tovrstni izstrelitvi uporablja tehnologija balističnih izstrelkov, kar je nova nedvomna kršitev mednarodnih obveznosti DLRK, kakor so določene predvsem v resolucijah Varnostnega sveta Združenih narodov (VSZN) (RVSZN) 1695 (2006), RVSZN 1718 (2006) in RVSZN 1874 (2009), in je v popolnem nasprotju z enotnim pozivom mednarodne skupnosti, da se vzdrži takšnih izstrelitev.

               (3)

               VSZN je 22. januarja 2013 sprejel RVSZN 2087 (2013), v kateri je obsodil izstrelitev, ki jo je DLRK izvedla 12. decembra 2012 in pri kateri je bila uporabljena tehnologija balističnih izstrelkov, s tem pa sta bili kršeni RVSZN 1718 (2006) in RVSZN 1874 (2009).

               (4)

               DLRK je 12. februarja 2013 izvedla jedrski poskus, s čimer je kršila mednarodne obveznosti iz RVSZN 1718 (2006), RVSZN 1874 (2009) in RVSZN 2087 (2013) ter resno ogrozila mir in varnost v regiji in svetu.

               (5)

               Odstavek 5(a) RVSZN 2087 (2013) določa, da bi morali omejevalni ukrepi veljati za dodatne osebe in subjekte.

               (6)

               Poleg tega odstavek 5(b) RVSZN 2087 (2013) določa, da prepoved dobave, prodaje ali prenosa nekaterih predmetov, materialov, opreme, blaga in tehnologije v skladu s členom 8(a)(ii) RVSZN 1718 (2006) velja tudi za predmete iz odstavka 5(b) RVSZN 2087 (2013).

               (7)

               V odstavku 8 RVSZN 2087 (2013) so pojasnjeni nekateri načini, kako lahko države uničijo predmete, zasežene skladno z določbami RVSZN 1718 (2006) in RVSZN 1874 (2009) ter odstavkom 14 RVSZN 1874 (2009).

               (8)

               V odstavku 12 RVSZN 2087 (2013) so države pozvane, naj skrbno nadzorujejo in omejujejo vstop na svoje ozemlje ali tranzit preko njega osebam, ki delujejo v imenu ali po navodilih oseb ali subjektov, uvrščenih na seznam.

               (9)

               V skladu z odstavkom 13 Resolucije 2087 (2013) je treba določiti, da se osebam ali subjektom, uvrščenim na seznam, ali kateri koli drugi osebi ali subjektu v DLRK ne odobri noben zahtevek v zvezi z izvajanjem kakršne koli pogodbe ali transakcije, na katere vplivajo ukrepi, sprejeti na podlagi zadevnih resolucij VSZN, ali ukrepi, ki so jih Unija ali katera koli država članica sprejele v skladu z zadevnim sklepom VS ali so zajeti v tem sklepu.

               (10)

               V skladu s sklepi Sveta o DLRK z dne 10. decembra 2012 je primerno sprejeti dodatne omejevalne ukrepe.

               (11)

               V Sklep 2010/800/SZVP bi bilo treba vključiti dodatna merila, na podlagi katerih bo Unija lahko samostojno imenovala osebe in subjekte, za katere veljajo omejevalni ukrepi.

               (12)

               Prepovedati bi bilo treba prodajo, dobavo ali prenos v DLRK nekaterega drugega blaga, ki se uporablja v programih DLRK, povezanih z orožjem za množično uničevanje, zlasti v sektorju balističnih raket, predvsem nekaterih vrst aluminija.

               (13)

               Pojasniti bi bilo treba tudi, da ta sklep v okviru prepovedi finančnih storitev zajema tudi opravljanje zavarovalniških in pozavarovalniških storitev.

               (14)

               Prepovedati bi bilo treba tudi prodajo, nakup, prevoz ali posredovanje zlata, žlahtnih kovin in diamantov vladi DLRK, od nje oziroma zanjo.

               (15)

               Prav tako bi bilo treba prepovedati dostavo bankovcev in kovancev DLRK, ki so novo natisnjeni oziroma skovani ali še niso bili izdani, Centralni banki DLRK ali v njeno korist

               (16)

               Prepovedati bi bilo treba prodajo ali nakup državnih obveznic DLRK ali obveznic z jamstvom te države.

               (17)

               Bankam DLRK, vključno s Centralno banko DLRK, bi bilo treba prepovedati odpiranje novih podružnic, hčerinskih družb ali predstavništev bank DLRK na ozemlju držav članic, pa tudi ustanavljanje novih skupnih podjetij z bankami pod sodno pristojnostjo držav članic ali lastniška udeležba v teh bankah. Države članice bi morale zato sprejeti ustrezne ukrepe, s katerimi bi finančnim institucijam na svojem ozemlju ali pod svojo sodno pristojnostjo prepovedale odpiranje predstavništev ali hčerinskih družb v DLRK.

               (18)

               Na podlagi sklepa Odbora VSZN, ustanovljenega v skladu z RVSZN 1718 (2006), bi bilo treba s seznamov iz prilog II in III k Sklepu 2010/800/SZVP črtati tri subjekte in jih dodati na seznam iz Priloge I k navedenemu sklepu. Prav tako je treba spremeniti vnose za te subjekte.

               (19)

               Poleg tega je Svet v skladu s členom 12(3) Sklepa 2010/800/SZVP opravil celovit pregled seznamov drugih oseb in subjektov iz prilog II in III k navedenemu Sklepu in je sklenil, da bi bilo treba za te osebe in subjekte še naprej uporabljati posebne omejevalne ukrepe, določene v navedenem sklepu.

               (20)

               Sklep 2010/800/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep 2010/800/SZVP se spremeni:

               (1)

               Člen 1 se spremeni:

                           (a)

                           v odstavku 1 se točka (b) nadomesti z naslednjim:

                                       "(b)

                                       vsi predmeti, materiali, oprema, blago in tehnologija, ki jih je določil Varnostni svet ali Odbor, ustanovljen na podlagi odstavka 12 RVSZN 1718 (2006) (v nadaljnjem besedilu: Odbor za sankcije), v skladu z odstavkom 8(a)(ii) RVSZN 1718 (2006) in odstavkom 5(b) RVSZN 2087 (2013) in ki bi lahko prispevali k programom DLRK, povezanim z jedrskim orožjem, balističnimi raketami ali drugim orožjem za množično uničevanje;";

                           (b)

                           v odstavku 1 se doda naslednja točka:

                                       "(d)

                                       nekatere ključne komponente sektorja balističnih raket, kot so nekatere vrste aluminija, ki se uporabljajo pri sistemih, povezanih z balističnimi raketami. Unija sprejme potrebne ukrepe, da se določijo zadevni predmeti, za katere velja ta določba.";

                           (c)

                           v odstavku 2 se točka (b) nadomesti z naslednjim:

                                       "(b)

                                       zagotavljati financiranje ali finančno podporo v zvezi s predmeti in tehnologijo iz odstavka 1, vključno zlasti s subvencijami, posojili in izvozno kreditnimi zavarovanji, pa tudi zavarovanjem in pozavarovanjem, za kakršno koli prodajo, dobavo, prenos ali izvoz teh predmetov in tehnologije ali za zagotavljanje sorodnega tehničnega usposabljanja, nasvetov, storitev, pomoči ali posredniških storitev, neposredno ali posredno kateri koli osebi, subjektu ali organu v ali za uporabo v DLRK;";

               (2)

               vstavijo se naslednji členi:
               "Člen 1a
               Prepovedana je neposredna ali posredna prodaja, nakup, prevoz ali posredovanje zlata in žlahtnih kovin ter diamantov vladi DLRK, njenim javnim organom, družbam in agencijam, Centralni banki DLRK ter osebam in subjektom, ki delujejo v njihovem imenu ali po njihovih navodilih, ali subjektom, ki so v njihovi lasti ali pod njihovim nadzorom; obenem je prepovedana tovrstna prodaja, nakup, prevoz ali posredovanje od njih in zanje.
               Unija sprejme potrebne ukrepe, da se določijo zadevni predmeti, za katere velja ta določba.
               Člen 1b
               Dostavljanje na novo natisnjenih ali kovanih ali neizdanih bankovcev in kovancev DLRK Centralni banki DLRK ali v njeno korist je prepovedano.";
               "Člen 2a
               Prepovedana je neposredna ali posredna prodaja državnih obveznic DLRK ali obveznic z jamstvom države, izdanih po začetku veljavnosti tega sklepa, vladi DLRK, njenim javnim organom, družbam in agencijam, centralni banki DLRK ali bankam s sedežem v DLRK ali podružnicam in hčerinskim družbam bank s sedežem v DLRK, ki so ali niso pod pristojnostjo držav članic, ali finančnim subjektom, ki nimajo sedeža v DLRK niti niso v pristojnosti držav članic, vendar jih nadzorujejo osebe in subjekti s sedežem v DLRK, kakor tudi vsem osebam in subjektom, ki delujejo v njihovem imenu in po njihovih navodilih, ali subjektom, ki so v njihovi lasti ali pod njihovim nadzorom; obenem je prepovedan neposreden ali posreden nakup tovrstnih obveznic od njih, posredovanje pri tem ali pomoč pri izdaji tovrstnih obveznic.";

               (3)

               člen 4 se spremeni

                           (a)

                           v odstavku 1 se doda naslednja točka:

                                       "(d)

                                       osebam, ki niso zajete s prilogo I, II ali III in se – med drugim z opravljanjem finančnih storitev – ukvarjajo z dobavo v ali iz DLRK orožja in sorodnega materiala vseh vrst ali predmetov, materialov, opreme, blaga in tehnologije, ki bi lahko prispevali k programom DLRK, povezanim z jedrskim orožjem, balističnimi raketami ali drugim orožjem za množično uničevanje, v DLRK, ki so navedene v Prilogi IIIA.";

                           (b)

                           odstavek 7 se nadomesti z naslednjim:
                           "7.   Države članice lahko odobrijo izjeme od ukrepov, uvedenih z odstavkom 1(b), (c) in (d), kadar je potovanje upravičeno iz razlogov nujne potrebe po humanitarni pomoči ali iz razlogov udeležbe na medvladnih srečanjih, vključno s tistimi, ki jih podpira Unija ali gosti država članica, ki predseduje OVSE, na katerih se odvija politični dialog, ki neposredno spodbuja demokracijo, človekove pravice in pravno državo v DLRK.";

                           (c)

                           odstavek 9 se nadomesti z naslednjim:
                           "9.   Kadar država članica na podlagi odstavkov 4, 5 in 7 dovoli vstop na svoje ozemlje ali tranzit prek njega osebam, navedenim v prilogi I, II, III ali IIIA, se dovoljenje omeji na namen, za katerega je bilo odobreno, in na osebe, na katere se nanaša.";

                           (d)

                           doda se naslednji odstavek:
                           "10.   Države članice skrbno nadzorujejo in omejujejo vstop na svoje ozemlje ali tranzit preko njega osebam, ki delujejo v imenu ali po navodilih osebe ali subjekta, uvrščenega na seznam iz Priloge I.";

               (4)

               v členu 5(1) se doda naslednja točka:

                           "(d)

                           osebe in subjekti, ki niso zajeti s prilogo I, II ali III in se – med drugim z opravljanjem finančnih storitev – ukvarjajo z dobavo v ali iz DLRK orožja in sorodnega materiala vseh vrst ali predmetov, materialov, opreme, blaga in tehnologije, ki bi lahko prispevali k programom DLRK, povezanim z jedrskim orožjem, balističnimi raketami ali drugim orožjem za množično uničevanje, v DLRK, ki so navedeni v Prilogi IIIA.";

               (5)

               vstavi se naslednji člen:
               "Člen 6a
               1.   Prepovedano je odpiranje novih podružnic, hčerinskih družb ali predstavništev bank DLRK na ozemlju držav članic, ter ustanavljanje novih skupnih podjetij ali lastniška udeležba bank DLRK, vključno s Centralno banko DLRK, njenih podružnic ali hčerinskih družb ter drugih finančnih subjektov iz člena 6, z bankami pod sodno pristojnostjo držav članic.
               2.   Za finančne institucije na ozemlju ali v sodni pristojnosti držav članic velja prepoved odpiranja predstavništev ali hčerinskih družb v DLRK.";

               (6)

               člen 7(5) se nadomesti z naslednjim:
               "5.   V primeru pregleda iz odstavkov 1 in 2 države članice zasežejo in uničijo predmete, katerih dobava, prodaja, prenos ali izvoz je prepovedan na podlagi tega sklepa, v skladu z odstavkom 14 RVSZN 1874 (2009) in odstavkom 8 RVSZN 2087 (2013).";

               (7)

               vstavi se naslednji člen:
               "Člen 8a
               Osebam ali subjektom, uvrščenim na sezname iz prilog I, II, III in IIIA, ali kateri koli drugi osebi ali subjektu v DRLK, vključno z vlado DLRK, njenimi javnimi organi, korporacijami in agencijami, ali kateri koli osebi ali subjektu, ki zahtevek vlaga prek ali v korist katere koli take osebe ali subjekta, se v zvezi s kakršno koli pogodbo ali transakcijo, na katero so neposredno ali posredno, v celoti ali delno, vplivali ukrepi, sprejeti na podlagi RVSZN 1718 (2006), RVSZN 1874 (2008) in RVSZN 2087 (2013), vključno z ukrepi, ki so jih Unija ali katera koli država članica sprejele v skladu z ustreznimi sklepi Varnostnega sveta, za njihovo izvajanje ali v zvezi s tem, ali ukrepi, zajetimi s tem sklepom, ne odobri noben zahtevek, vključno z zahtevki za odškodnino ali nadomestilo, ali kakršen koli drug tovrsten zahtevek, kot je zahtevek za pobot, globo ali uveljavljanje garancij, ali zahtevek za podaljšanje ali izplačilo obveznice ali finančne garancije, vključno z zahtevki iz naslova akreditivov ter podobnih instrumentov.";

               (8)

               člen 9(2) se nadomesti z naslednjim:
               "2   Svet na predlog držav članic ali visokega predstavnika Unije za zunanje zadeve in varnostno politiko soglasno sestavi sezname v prilogah II, III in IIIA in jih spremeni.";

               (9)

               člen 10(2) se nadomesti z naslednjim:
               "2.   Kadar Svet odloči, da bodo za osebo ali subjekt veljali ukrepi iz členov 4(1)(b), (c) in (d) ter 5(1)(b), (c) in (d), prilogo II, III ali IIIA ustrezno spremeni.";

               (10)

               člen 11 se nadomesti z naslednjim:
               "Člen 11
               1.   V prilogah I, II, III in IIIA so navedeni razlogi za uvrstitev oseb in subjektov na seznam, ki jih glede Priloge I predloži Varnostni svet ali Odbor za sankcije.
               2.   Priloge I, II, III in IIIA vključujejo tudi podatke, če so na voljo, potrebne za identifikacijo zadevnih oseb ali subjektov, ki jih glede Priloge I posreduje Varnostni svet ali Odbor za sankcije. Pri osebah lahko ti podatki vključujejo imena, pa tudi vzdevke, datum in kraj rojstva, državljanstvo, številki potnega lista in osebne izkaznice, spol, naslov, če je znan, ter funkcijo ali poklic. Pri subjektih lahko ti podatki vključujejo imena, kraj in datum vpisa, številko vpisa in sedež podjetja. V Prilogo I se vključi tudi datum uvrstitve na seznam s strani Varnostnega sveta ali Odbora za sankcije.";

               (11)

               člen 12(3) se nadomesti z naslednjim:
               "3.   Ukrepi iz členov 4(1)(b), (c) in (d) ter 5(1)(b), (c) in (d) se pregledajo v rednih časovnih presledkih in vsaj vsakih 12 mesecev. Za zadevne osebe in subjekte prenehajo veljati, če Svet v skladu s postopkom iz člena 9(2) ugotovi, da pogoji za njihovo uporabo niso več izpolnjeni."

         Člen 2
   Osebe in subjekti na seznamu iz Priloge I k temu sklepu se dodajo na seznam iz Priloge I k Sklepu 2010/800/SZVP.
   Člen 3
   Subjekti na seznamu iz Priloge II k temu sklepu se črtajo s seznamov iz prilog II in III k Sklepu 2010/800/SZVP.
   Člen 4
   Priloga III k temu sklepu se doda kot Priloga IIIA k Sklepu 2010/800/SZVP.
   Člen 5
   Ta sklep začne veljati na dan objave v Uradnem listu Evropske unije.

      V Bruslju, 18. februarja 2013

            Za Svet

            Predsednica

         C. ASHTON

      (1)  UL L 341, 23.12.2010, str. 32.

      PRILOGA I

         Osebe in subjekti iz člena 2

      A.   Seznam oseb iz členov 4(1)(a) in 5(1)(a)

                  Ime

                  Vzdevek

                  Datum rojstva

                  Datum uvrstitve na seznam

                  Drugi podatki

                  1.

                  Paek Chang-Ho

                  Pak Chang-Ho;
                  Paek Ch’ang-Ho

                  datum rojstva: 18. junij 1964;
                  kraj rojstva: Kaesong, DLRK.

                  22. 1. 2013

                  Višji uradnik in vodja centra za nadzor satelitov pri Korean Committee for Space Technology.
                  Potni list št.: 381420754;
                  datum izdaje potnega lista: 7. december 2011;
                  datum poteka veljavnosti potnega lista: 7. december 2016;

                  2.

                  Chang Myong-Chin

                  Jang Myong-Jin

                  Datum rojstva: 1966;
                  morebitni datum rojstva: 1965.

                  22. 1. 2013

                  Generalni direktor postaje za izstrelitev satelitov Sohae in vodja centra za izstrelitev, v katerem sta bila satelita izstreljena 13. aprila in 12. decembra 2012.

                  3.

                  Ra Ky’ong-Su

                  22. 1. 2013

                  Ra Ky’ong-Su je uradnik banke Tanchon Commercial Bank. V tej funkciji je omogočal transakcije za to banko. Banko Tanchon je odbor na seznam uvrstil aprila 2009 kot najpomembnejši finančni subjekt DLRK, odgovoren za prodajo konvencionalnega orožja, balističnih raket in blaga, povezanega s sestavljanjem in izdelavo takega orožja.

                  4.

                  Kim Kwang-il

                  22. 1. 2013

                  Kim Kwang-il je uradnik banke Tanchon Commercial Bank. V tej funkciji je omogočal transakcije za to banko in za Korea Mining Development Trading Corporation (KOMID). Banko Tanchon je odbor na seznam uvrstil aprila 2009 kot najpomembnejši finančni subjekt DLRK, odgovoren za prodajo konvencionalnega orožja, balističnih raket in blaga, povezanega s sestavljanjem in izdelavo takega orožja. Korporacija KOMID, ki jo je odbor na seznam uvrstil aprila 2009, je pomemben trgovec z orožjem in glavni izvoznik blaga in opreme, ki sta povezana z balističnimi izstrelki in konvencionalnim orožjem, v DLRK.

      B.   Seznam subjektov iz člena 5(1)(a)

                  Ime

                  Vzdevek

                  Sedež

                  Datum uvrstitve na seznam

                  Drugi podatki

                  1.

                  Korean Committee for Space Technology

                  DPRK Committee for Space Technology; Department of Space
                  Technology of the DPRK;
                  Committee for Space Technology;
                  KCST

                  Pjongjang, DLRK.

                  22. 1. 2013

                  Korean Committee for Space Technology (KCST) je prek centra za nadzor satelitov in izstrelitvenega območja Sohae organiziral izstrelitvi satelitov DLRK 13. aprila 2012 in 12. decembra 2012.

                  2.

                  Bank of East Land

                  Dongbang Bank;
                  Tongbang U’Nhaeng;
                  Tongbang Bank

                  P.p. 32, stavba BEL, Jonseung-Dung, okrožje Moranbong, Pjongjang, DLRK.

                  22. 1. 2013

                  Finančna institucija DLRK Bank of East Land omogoča transakcije, povezane z orožjem, in nudi drugo podporo proizvajalcu orožja in izvozniku Green Pine Associated Corporation (Green Pine). Bank of East Land je dejavno sodelovala s korporacijo Green Pine pri prenosu sredstev in izogibanju sankcijam. V letih 2007 in 2008 je Bank of East Land omogočila transakcije, v katerih so bile udeležene korporacija Green Pine in iranske finančne institucije, vključno z bankama Bank Melli in Bank Sepah. Varnostni svet je Bank Sepah na seznam uvrstil z Resolucijo 1747 (2007) zaradi zagotavljanja podpore iranskemu programu balističnih raket. Korporacijo Green Pine je odbor na seznam uvrstil aprila 2012.

                  3.

                  Korea Kumryong Trading Corporation

                  22. 1. 2013

                  To je drugo ime za Korea Mining Development Trading Corporation (KOMID), pod katerim ta izvaja dejavnosti nabave. Korporacija KOMID, ki jo je odbor na seznam uvrstil aprila 2009, je pomemben trgovec z orožjem in glavni izvoznik blaga in opreme, ki sta povezana z balističnimi raketami in konvencionalnim orožjem, v DLRK.

                  4.

                  Tosong Technology Trading Corporation

                  Pjongjang, DLRK.

                  22. 1. 2013

                  Korea Mining Development Corporation (KOMID) je matična družba korporacije Tosong Technology Trading Corporation. Korporacija KOMID, ki jo je odbor na seznam uvrstil aprila 2009, je pomemben trgovec z orožjem in glavni izvoznik blaga in opreme, ki sta povezana z balističnimi raketami in konvencionalnim orožjem, v DLRK.

                  5.

                  Korea Ryonha Machinery Joint Venture Corporation

                  Chosun Yunha Machinery Joint Operation
                  Company; Korea Ryenha Machinery J/V Corporation;
                  Ryonha Machinery Joint Venture Corporation

                  Centralno okrožje, Pjongjang, DLRK; Mangungdae-gu,
                  Pjongjang, DLRK;
                  okrožje Mangyongdae, Pjongjang, DLRK.

                  22. 1. 2013

                  Korea Ryonbong General Corporation je matična družba korporacije Korea Ryonha Machinery Joint Venture Corporation. Korporacija Korea Ryonbong General Corporation, ki jo je odbor na seznam uvrstil aprila 2009, je obrambni konglomerat, specializiran za nabavo blaga za obrambno industrijo DLRK in za podporo njeni prodaji vojaškega blaga.

                  6.

                  Leader (Hong Kong) International

                  Leader International Trading Limited

                  Pisarna 1610, stolpnica Nan Fung, Des Voeux Road 173, Hong Kong.

                  22. 1. 2013

                  Omogoča pošiljke v imenu Korea Mining Development Trading Corporation (KOMID). Korporacija KOMID, ki jo je odbor na seznam uvrstil aprila 2009, je pomemben trgovec z orožjem in glavni izvoznik blaga in opreme, ki sta povezana z balističnimi raketami in konvencionalnim orožjem, v DLRK.

                  7.

                  Green Pine Associated Corporation

                  Cho’ngsong United Trading Company;
                  Chongsong Yonhap;
                  Ch’o’ngsong Yo’nhap;
                  Chosun Chawo’n Kaebal T’uja Hoesa;
                  Jindallae;
                  Ku’mhaeryong Company LTD;
                  Natural Resources Development and Investment Corporation;
                  Saeingp’il Company

                  c/o Reconnaissance General Bureau Headquarters, Hyongjesan-Guyok, Pjongjang, DLRK;
                  Nungrado, Pjongjang, DLRK.

                  2. 5. 2012

                  Korporacija Green Pine Associated Corporation (Green Pine) je prevzela številne dejavnosti korporacije Korea Mining Development Trading Corporation (KOMID). Korporacija KOMID, ki jo je odbor na seznam uvrstil aprila 2009, je pomemben trgovec z orožjem in glavni izvoznik blaga in opreme, ki sta povezana z balističnimi raketami in konvencionalnim orožjem, v DLRK.
                  Korporacija Green Pine je odgovorna tudi za približno polovico orožja in sorodnega materiala, ki ga izvaža DLRK.
                  Korporacija Green Pine je bila določena za sankcije zaradi izvoza orožja ali sorodnega materiala iz Severne Koreje. Korporacija Green Pine je specializirana za proizvodnjo pomorskih vojaških plovil in orožja, kot so podmornice, vojaški čolni in balistični sistemi, ter je iranskim podjetjem, dejavnim na obrambnem področju, dobavljala torpede in nudila tehnično pomoč.

                  8.

                  Amroggang Development Banking Corporation

                  Amroggang Development Bank;
                  Amnokkang Development Bank

                  Tongan-dong, Pjongjang, DLRK.

                  2. 5. 2012

                  Amroggang, ki je bila ustanovljena leta 2006 je družba povezana s Tanchon Commercial Bank, ki jo upravljajo uradniki Tanchona. Tanchon igra pomembno vlogo pri financiranju prodaje balističnih raket korporacije KOMID in je bila tudi vpletena v transakcije med korporacijo KOMIDn iranskim Shahid Hemmat Industrial Group (SHIG). Odbor je Tanchon Commercial Bank uvrstil na seznam aprila 2009 ter predstavlja glavni subjekt DLRK zaprodajo klasičnega orožja, balističnih raket in blaga, povezanega s sestavljanjem in izdelavo takega orožja. Korporacija KOMID, ki jo je odbor na seznam uvrstil aprila 2009, je pomemben trgovec z orožjem in glavni izvoznik blaga in opreme, ki sta povezana z balističnimi raketami in konvencionalnim orožjem, v DLRK. Varnostni svet je v Resoluciji 1737 (2006) SHIG uvrstil med subjekte, vključene v iranski program balističnih raket.

                  9.

                  Korea Heungjin Trading Company

                  Hunjin Trading Co.;
                  Korea Henjin Trading Co.;
                  Korea Hengjin Trading Company

                  Pjongjang, DLRK.

                  2. 5. 2012

                  Korporacija KOMID uporablja podjetje Korea Heungjin Trading Company v trgovinske namene. Vpleteno naj bi bilo v dobavljanje blaga, povezanega z raketami, iranskemu koncernu Shahid Hemmat Industrial Group (SHIG). Podjetje Heungjin je povezano s korporacijo KOMID, natančneje z uradom KOMID za javna naročila. Podjetje Heungjin se uporablja za dobavo napredne digitalne kontrolne enote z aplikacijami za razvoj raket. Korporacija KOMID. ki jo je odbor na seznam uvrstil aprila 2009, je pomemben trgovec z orožjem in glavni izvoznik blaga in opreme, ki sta povezana z balističnimi raketami in klasičnim orožjem, v DLRK. Varnostni svet je v Resoluciji 1737 (2006) SHIG uvrstil med subjekte, vključene v iranski program balističnih raket.

      PRILOGA II

         Subjekti iz člena 3

                  1.

                  Green Pine Associated Corporation

                  2.

                  Korea Heungjin Trading Company

                  3.

                  Tosong Technology Trading Corporation

                  4.

                  Korea Ryonha Machinery Joint Venture Corporation

                  5.

                  Amroggang Development Banking Corporation

                  6.

                  Bank of East Land

      PRILOGA III

            "PRILOGA IIIA
            A.   Seznam oseb iz členov 4(1)(d) in 5(1)(d)
            … .
            B.   Seznam subjektov iz člena 5(1)(d)
            … ."


               19.2.2016

               SL

               Uradni list Evropske unije

               C 65/184

         P7_TA(2013)0250
   Številčna sestava stalnih odborov
   Sklep Evropskega parlamenta z dne 12. junija 2013 o številčni sestavi stalnih odborov (2013/2671(RSO))
   (2016/C 065/29)

      Evropski parlament,

               —

               ob upoštevanju predloga konference predsednikov,

               —

               ob upoštevanju sklepov z dne 15. julija 2009 (1), 14. decembra 2011 (2) in 18. januarja 2012 (3) o številčni sestavi stalnih odborov,

               —

               ob upoštevanju člena 183 Poslovnika,

               1.

               sklene spremeniti številčno sestavo stalnih odborov, kot sledi:

                           I.

                           Odbor za zunanje zadeve: 79 članov

                           II.

                           Odbor za razvoj: 30 članov

                           III.

                           Odbor za mednarodno trgovino: 31 članov

                           IV.

                           Odbor za proračun: 45 članov

                           V.

                           Odbor za proračunski nadzor: 31 članov

                           VI.

                           Odbor za ekonomske in monetarne zadeve: 50 članov

                           VII.

                           Odbor za zaposlovanje in socialne zadeve: 50 članov

                           VIII.

                           Odbor za okolje, javno zdravje in varnost hrane: 71 članov

                           IX.

                           Odbor za industrijo, raziskave in energetiko: 61 članov

                           X.

                           Odbor za notranji trg in varstvo potrošnikov: 41 članov

                           XI.

                           Odbor za promet in turizem: 47 članov

                           XII.

                           Odbor za regionalni razvoj: 50 članov

                           XIII.

                           Odbor za kmetijstvo in razvoj podeželja: 44 članov

                           XIV.

                           Odbor za ribištvo: 25 članov

                           XV.

                           Odbor za kulturo in izobraževanje: 31 članov

                           XVI.

                           Odbor za pravne zadeve: 25 članov

                           XVII.

                           Odbor za državljanske svoboščine, pravosodje in notranje zadeve: 60 članov

                           XVIII.

                           Odbor za ustavne zadeve: 26 članov

                           XIX.

                           Odbor za pravice žensk in enakost spolov: 35 članov

                           XX.

                           Odbor za peticije: 35 članov;

               2.

               sklene, da bo ta sklep začel veljati 1. julija 2013;

               3.

               naroči svojemu predsedniku, naj ta sklep predloži v vednost Svetu in Komisiji.

      (1)  UL C 224 E, 19.8.2010, str. 34.

      (2)  Sprejeta besedila, P7_TA(2011)0570.

      (3)  Sprejeta besedila, P7_TA(2012)0001.


title: 2012/105/EU: Sklep Sveta z dne 14. decembra 2011 o podpisu Sporazuma v obliki izmenjave pisem med Evropsko unijo in Rusko federacijo o upravljanju tarifnih kvot, ki se uporabljajo za izvoz lesa iz Ruske federacije v Evropsko unijo, ter Protokola med Evropsko unijo in vlado Ruske federacije o tehničnih podrobnostih v skladu z navedenim sporazumom

text:
                  29.2.2012

                  SL

                  Uradni list Evropske unije

                  L 57/1

         SKLEP SVETA
         z dne 14. decembra 2011
         o podpisu Sporazuma v obliki izmenjave pisem med Evropsko unijo in Rusko federacijo o upravljanju tarifnih kvot, ki se uporabljajo za izvoz lesa iz Ruske federacije v Evropsko unijo, ter Protokola med Evropsko unijo in vlado Ruske federacije o tehničnih podrobnostih v skladu z navedenim sporazumom
         (2012/105/EU)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Komisija je glede na gospodarski pomen uvoza neobdelanega lesa za Unijo in pomen Ruske federacije kot dobavitelja neobdelanega lesa za Unijo v pogajanjih z Rusko federacijo dosegla, da je slednja sprejela obsežne obveznosti za zmanjšanje ali odpravo izvoznih dajatev, ki se trenutno uporabljajo, vključno z izvoznimi dajatvami za neobdelan les.

                     (2)

                     Te obveznosti, ki ob pristopu Ruske federacije k Svetovni trgovinski organizaciji (STO) postanejo del seznama koncesij Ruske federacije v okviru STO, vključujejo tarifne kvote za izvoz nekaterih vrst lesa iglavcev, katerih delež je dodeljen za izvoz v Evropsko unijo.

                     (3)

                     V okviru pogajanj o pristopu Ruske federacije k STO je Komisija v imenu Unije v pogajanjih dosegla Sporazum v obliki izmenjave pisem med Evropsko unijo in Rusko federacijo o upravljanju tarifnih kvot, ki se uporabljajo za izvoz lesa iz Ruske federacije v Evropsko unijo (v nadaljnjem besedilu: Sporazum).

                     (4)

                     Kot je predvideno v Sporazumu, sta se Unija in Ruska federacija dogovorili o tehničnih podrobnostih glede upravljanja tarifnih kvot, ki so vključene v Protokol o tehničnih podrobnostih v skladu s Sporazumom (v nadaljnjem besedilu: Protokol).

                     (5)

                     Sporazum in Protokol bi bilo treba podpisati.

                     (6)

                     Glede na potrebo po zagotovitvi izvajanja potrebnega sistema upravljanja tarifnih kvot za izvoz lesa iz Ruske federacije v Unijo od datuma pristopa Ruske federacije k STO bi bilo treba Sporazum in Protokol uporabljati začasno od tega datuma do zaključka postopkov, potrebnih za njuno sklenitev.

                     (7)

                     Za zagotovitev enotnih pogojev izvajanja določb Sporazuma in Protokola v zvezi z upravljanjem tarifnih kvot, ki se uporabljajo za izvoz lesa iz Ruske federacije v Unijo, bi bilo treba na Komisijo prenesti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (1).

                     (8)

                     Za sprejetje izvedbenih aktov v zvezi z upravljanjem tarifnih kvot, ki se uporabljajo za izvoz lesa iz Ruske federacije, v Uniji bi bilo treba uporabiti postopek pregleda, glede na to, da se ti akti nanašajo na skupno trgovinsko politiko in zato spadajo v točko (iv) člena 2(2)(b) Uredbe (EU) št. 182/2011 –

               SPREJEL NASLEDNJI SKLEP:

            Člen 1
            Podpis Sporazuma v obliki izmenjave pisem med Evropsko unijo in Rusko federacijo o upravljanju tarifnih kvot, ki se uporabljajo za izvoz lesa iz Ruske federacije v Evropsko unijo, ter Protokola med Evropsko unijo in vlado Ruske federacije o tehničnih podrobnostih v skladu z navedenim sporazumom se odobri v imenu Unije, s pridržkom njune sklenitve.
            Besedili Sporazuma in Protokola sta priloženi temu sklepu.

            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma in Protokola v imenu Unije.

            Člen 3
            Sporazum in Protokol se v skladu z določbami Sporazuma in odstavka 3 člena 26 Protokola začasno uporabljata od datuma pristopa Ruske federacije k STO do zaključka postopkov, potrebnih za sklenitev Sporazuma (2).

            Člen 4
            Komisija sprejme podrobna pravila o metodi dodelitve dovoljenj za kvoto v skladu z odstavkom 2 člena 5 Protokola in vse druge določbe, potrebne za to, da Unija upravlja količine tarifnih kvot, dodeljenih za izvoz v Unijo. Ti izvedbeni akti se sprejmejo v skladu s postopkom pregleda iz člena 5.

            Člen 5

               1.   Komisiji pomaga odbor. Ta odbor je odbor v smislu Uredbe (EU) št. 182/2011.

               2.   Pri sklicevanju na ta člen se uporablja člen 5 Uredbe (EU) št. 182/2011.

            Člen 6
            Ta sklep začne veljati na dan sprejetja.

            V Ženevi, 14. decembra 2011

                  Za Svet

                  Predsednik

               M. NOGAJ

            (1)  UL L 55, 28.2.2011, str. 13.

            (2)  Generalni sekretariat Sveta bo v Uradnem listu Evropske unije objavil datum, od katerega se Sporazum in Protokol začasno uporabljata.


title: Sklep Sveta 2006/366/SZVP z dne  20. marca 2006  o sklenitvi Sporazuma med Evropsko unijo in vlado Gruzije o statusu posebnega predstavnika Evropske unije za Južni Kavkaz in njegove podporne skupine v Gruziji

text:
               23.5.2006

               SL

               Uradni list Evropske unije

               L 135/14

         SKLEP SVETA 2006/366/SZVP
   z dne 20. marca 2006
   o sklenitvi Sporazuma med Evropsko unijo in vlado Gruzije o statusu posebnega predstavnika Evropske unije za Južni Kavkaz in njegove podporne skupine v Gruziji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 24 Pogodbe,
   ob upoštevanju priporočila predsedstva,
   ob upoštevanju naslednjega:

               (1)

               Glede na odločitev, da se je potrebno soočiti z razmerami, nastalimi po zaključku misije OVSE za nadzor meje v Gruziji z okrepitvijo vloge posebnega predstavnika Evropske unije (PPEU) za Južni Kavkaz, je Svet 28. julija 2005 sprejel Skupni ukrep 2005/582/SZVP o spremembi in podaljšanju mandata posebnega predstavnika Evropske unije za Južni Kavkaz (1).

               (2)

               Glede na Sklep Sveta z dne 3. oktobra 2005 o pooblastitvi predsedstva, po potrebi ob pomoči generalnega sekretarja/visokega predstavnika, za začetek pogajanj, je predsedstvo s pogajanji doseglo sporazum med Evropsko unijo in vlado Gruzije o statusu PPEU za Južni Kavkaz in njegove podporne skupine v Gruziji.

               (3)

               Sporazum bi bilo treba odobriti –

         SKLENIL:
   Člen 1
   Sporazum med Evropsko unijo in vlado Gruzije o statusu posebnega predstavnika Evropske unije za Južni Kavkaz in njegove podporne skupine v Gruziji se odobri v imenu Evropske unije.
   Besedilo sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis sporazuma, ki je za Evropsko unijo zavezujoč.
   Člen 3
   Ta sklep se objavi v Uradnem listu Evropske unije.
   Člen 4
   Ta sklep začne učinkovati z dnem sprejetja.

      V Bruslju, 20. marca 2006

            Za Svet

            Predsednica

         U. PLASSNIK

      (1)  UL L 199, 29.7.2005, str. 92. Skupni ukrep, kakor je bil spremenjen s Skupnim ukrepom 2006/121/SZVP (UL L 49, 21.2.2006, str. 14).
    ---documentbreak---

               23.5.2006

               SL

               Uradni list Evropske unije

               L 135/15

         PREVOD
   SPORAZUM
   med Evropsko unijo in vlado Gruzije o statusu posebnega predstavnika Evropske unije za Južni Kavkaz in njegove podporne skupine v Gruziji
   VLADA GRUZIJE, v nadaljevanju „pogodbenica gostiteljica“,
   na eni strani in
   EVROPSKA UNIJA, v nadaljevanju „EU“,
   na drugi strani,
   skupaj v nadaljevanju „pogodbenici“, sta se –
   OB UPOŠTEVANJU:

               —

               Skupnega ukrepa Sveta 2003/496/SZVP z dne 7. julija 2003 o imenovanju posebnega predstavnika Evropske unije za Južni Kavkaz;

               —

               Skupnega ukrepa Sveta 2003/872/SZVP z dne 8. decembra 2003 o spremembi in podaljšanju mandata posebnega predstavnika Evropske unije za Južni Kavkaz;

               —

               Skupnega ukrepa Sveta 2005/330/SZVP z dne 26. aprila 2005 o spremembi mandata posebnega predstavnika Evropske unije za Južni Kavkaz;

               —

               Skupnega ukrepa Sveta 2005/582/SZVP z dne 28. julija 2005 o spremembi in podaljšanju mandata posebnega predstavnika Evropske unije za Južni Kavkaz;

               —

               pisma GS/VP Javierja Solane predsedniku vlade Gruzije Zurabu Noghaideliju z dne 6. julija 2005 in njegovega odgovora z dne 31. avgusta 2005;

               —

               Skupnega ukrepa Sveta 2006/121/SZVP z dne 20. februarja 2006 o imenovanju posebnega predstavnika Evropske unije za Južni Kavkaz –

         DOGOVORILI O NASLEDNJEM:
   Člen 1
   Splošne določbe
   1.   Posebni predstavnik Evropske unije (PPEU) in člani njegove podporne skupine, vključno z administrativnim in tehničnim ter lokalnim osebjem, spoštujejo zakone in predpise pogodbenice gostiteljice in se vzdržijo dejanj ali dejavnosti, ki so nezdružljive z nepristranskim in mednarodnim značajem njihovih dolžnosti ali so v neskladju z določbami tega sporazuma.
   2.   PPEU vlado pogodbenice gostiteljice redno in pravočasno obvešča o številu, imenih in državljanstvu članov njegove podporne skupine, vključno z administrativnim in tehničnim ter lokalnim osebjem, ki so nameščeni na ozemlju pogodbenice gostiteljice, in sicer tako, da Ministrstvu za zunanje zadeve pogodbenice gostiteljice uradno posreduje ustrezen seznam.
   Člen 2
   Imunitete in privilegiji PPEU in članov njegove podporne skupine
   PPEU in članom njegove podporne skupine – razen administrativnega in tehničnega osebja (vključno z lokalnim osebjem), ki ga zaposli PPEU –, se prizna enake privilegije in imunitete, kot jih uživa diplomatsko osebje na podlagi Dunajske konvencije o diplomatskih odnosih z dne 18. aprila 1961, v nadaljevanju „Dunajska konvencija“. Ti privilegiji in imunitete se dodelijo tudi družinskim članom PPEU in družinskim članom oseb iz njegove podporne skupine, navedene zgoraj.
   Člen 3
   Status PPEU in njegove podporne skupine
   PPEU in članom njegove podporne skupine se prizna enak status, kot ga imajo diplomatska predstavništva v skladu z Dunajsko konvencijo.
   Člen 4
   Imunitete in privilegiji administrativnega in tehničnega osebja
   Administrativnemu in tehničnemu osebju, ki ga zaposli PPEU, se prizna enake imunitete in privilegije, kot jih po Dunajski konvenciji uživa administrativno in tehnično osebje diplomatskega predstavništva.
   Člen 5
   Status lokalnega osebja
   Lokalno osebje, ki ga zaposli PPEU, ki imajo državljanstvo pogodbenice gostiteljice ali imajo v njej stalno prebivališče, se prizna enak status, kot ga v skladu z Dunajsko konvencijo uživa lokalno osebje, zaposleno v diplomatskih predstavništvih v pogodbenici gostiteljici.
   Člen 6
   Varnost
   1.   Vlada pogodbenice gostiteljice, v mejah svojih zmogljivosti, prevzame polno odgovornost za varnost osebja podporne skupine in v ta namen po posvetovanju s PPEU ali njegovim imenovanim predstavnikom sprejme vse ukrepe, potrebne za zaščito in varnost podporne skupine, vključno z brezplačnimi ukrepi za nujno evakuacijo podporne skupine z vsemi potrebnimi sredstvi.
   2.   Organi pogodbenice gostiteljice so odgovorni za stalno zagotavljanje osebne varnosti ter varnosti pri prevozih in nastanitvi članov podporne skupine, ko ti delajo izven Tbilisija.
   3.   Za varnost je poskrbljeno – če je tako dogovorjeno s PPEU ali njegovim imenovanim predstavnikom in to terjajo prevladujoče varnostne razmere – tudi tako, da se zagotovi zadostno število oboroženega in primerno opremljenega osebja, ki spremlja podporno skupino na poti, med drugim tudi pri premikih s helikopterjem.
   Člen 7
   Dostop do meja
   Pri opravljanju svojih nalog imata PPEU in njegova podporna skupina neoviran dostop do severnih, vzhodnih in južnih meja pogodbenice gostiteljice.
   Člen 8
   Začetek veljavnosti in prenehanje
   1.   Ta sporazum začne veljati po uradnem pisnem sporočilu pogodbenic, da so izpolnjeni notranji pogoji za začetek njegove veljavnosti.
   2.   Sporazum se lahko spremeni na podlagi obojestranskega pisnega dogovora med pogodbenicama. Spremembe začnejo veljati, kakor je predvideno v odstavku 1.
   3.   Ta sporazum ostane v veljavi do dokončnega odhoda PPEU in njegove podporne skupine.
   4.   Ta sporazum se lahko odpove s pisnim uradnim obvestilom drugi pogodbenici. Odpoved začne veljati šestdeset dni po prejemu uradnega obvestila o odpovedi s strani druge pogodbenice.
   5.   Prenehanje ali odpoved tega sporazuma ne vpliva na pravice ali obveznosti, ki izhajajo iz izvajanja tega sporazuma pred njegovim prenehanjem ali odpovedjo.

      V Bruslju, dne 12. maja 2006, v angleškem jeziku


Pomembno pravno obvestilo

|

2006/568/ES: Sklep Komisije z dne 3. marca 2006 o sklenitvi Sporazuma v obliki izmenjave pisem med Evropsko skupnostjo in Republiko Čile o spremembi Dodatka II k Sporazumu o trgovini z žganimi in aromatiziranimi pijačami Pridružitvenega sporazuma med Evropsko skupnostjo in njenimi državami članicami na eni strani in Republiko Čile na drugi - Sporazum v obliki izmenjave pisem med Evropsko skupnostjo in Republiko Čile o spremembah Dodatka II k Sporazumu o trgovini z žganimi in aromatiziranimi pijačami, ki je v prilogi k Pridružitvenemu sporazumu med Evropsko skupnostjo in njenimi državami članicami na eni strani in Republiko Čile na drugi

Uradni list L 231 , 24/08/2006 str. 0135 - 0138

		Sklep Komisijez dne 3. marca 2006o sklenitvi Sporazuma v obliki izmenjave pisem med Evropsko skupnostjo in Republiko Čile o spremembi Dodatka II k Sporazumu o trgovini z žganimi in aromatiziranimi pijačami Pridružitvenega sporazuma med Evropsko skupnostjo in njenimi državami članicami na eni strani in Republiko Čile na drugi(2006/568/ES)KOMISIJA EVROPSKIH SKUPNOSTI JE –ob upoštevanju Pogodbe o ustanovitvi Evropske skupnosti,ob upoštevanju Sklepa Sveta 2005/269/ES z dne 28. februarja 2005 o sklenitvi Sporazuma o pridružitvi med Evropsko skupnostjo in njenimi državami članicami na eni strani in Republiko Čile na drugi [1] in zlasti člena 3(2) Sklepa,ob upoštevanju naslednjega:(1) Ob upoštevanju sklepov drugega sestanka Skupnega odbora Sporazuma o trgovini z vini in prvega sestanka Skupnega odbora Sporazuma o trgovini z žganimi in aromatiziranimi pijačami Pridružitvenega sporazuma EU-Čile z dne 13.- 14. junija 2005, ki sta potekala v Madridu, je treba spremeniti Dodatek II k Sporazumu o trgovini z žganimi in aromatiziranimi pijačami, ki je v prilogi k Pridružitvenemu sporazumu med Evropsko skupnostjo in njenimi državami članicami na eni strani ter Republiko Čile na drugi, da bo omogočena uporaba nekaterih čilskih blagovnih znamk, ki sovpadajo z geografskimi označbami Skupnosti, ki se bodo uporabljale na čilskem notranjem trgu v omejenih količinah do 31. januarja 2014, z veljavnostjo od 24. aprila 2006.(2) Skupnost in Republika Čile sta na pogajanjih v skladu s členom 16(2) zgoraj navedenega sporazuma sklenili sporazum v obliki izmenjave pisem, ki spreminja njegov Dodatek II.(3) Izmenjavo pisem je treba zato odobriti.(4) Ukrepi, predvideni v tem sklepu, so skladni z mnenjem Odbora za izvajanje določb o žganih pijačah –SKLENILA:Člen 1Sporazum v obliki izmenjave pisem med Evropsko skupnostjo in Republiko Čile o spremembi Dodatka II k Sporazumu o trgovini z žganimi in aromatiziranimi pijačami, ki je v prilogi k Pridružitvenemu sporazumu med Evropsko skupnostjo in njenimi državami članicami na eni strani in Republiko Čile na drugi, se s tem sklepom odobri v imenu Skupnosti.Besedilo sporazuma je priloženo k temu sklepu.Člen 2Komisarka za kmetijstvo in razvoj podeželja je s tem sklepom pooblaščena, da podpiše izmenjavo pisem za namen zavezovanja Skupnosti.V Bruslju, 3. marca 2006Za KomisijoMariann Fischer BoelČlanica Komisije[1] UL L 84, 2.4.2005, str. 19.--------------------------------------------------Sporazum v obliki izmenjave pisemmed Evropsko skupnostjo in Republiko Čile o spremembah Dodatka II k Sporazumu o trgovini z žganimi in aromatiziranimi pijačami, ki je v prilogi k Pridružitvenemu sporazumu med Evropsko skupnostjo in njenimi državami članicami na eni strani in Republiko Čile na drugiPISMO št. 1Pismo Evropske skupnostiBruselj, 24. april 2006Spoštovani,V čast mi je sklicevati se na sestanke v zvezi s tehničnimi prilagoditvami, ki so potekali v skladu s členom 16(2) Sporazuma o trgovini z žganimi in aromatiziranimi pijačami, ki je v prilogi k Pridružitvenemu sporazumu med Evropsko skupnostjo in njenimi državami članicami na eni strani in Republiko Čile na drugi, z dne 18. novembra 2002, ki določa, da lahko države pogodbenice soglasno spremenijo dodatke k temu sporazumu, da bodo upoštevali spremembe zakonov in drugih predpisov pogodbenic.Na teh sestankih je bilo sklenjeno, da je treba nekatere čilske blagovne znamke, ki sovpadajo z geografskimi označbami Skupnosti, vključiti v Dodatek II (seznam blagovnih znamk iz člena 7).Zato mi je v čast predlagati, da se Dodatek II k Sporazumu o trgovini z žganimi in aromatiziranimi pijačami nadomesti z dodatkom, ki je priložen temu sklepu, z veljavnostjo z današnjim dnem.Hvaležen Vam bom, če boste potrdili, da se Vaša vlada strinja z vsebino tega pisma.Sprejmite, prosim, izraze mojega globokega spoštovanja.V imenu Evropske skupnostiMariann Fischer BoelPISMO št. 2Pismo ČilaBruselj, 24. april 2006Spoštovani,V čast mi je potrditi prejem vašega pisma z današnjim datumom, ki se glasi:"V čast mi je sklicevati se na sestanke v zvezi s tehničnimi prilagoditvami, ki so potekali v skladu s členom 16(2) Sporazuma o trgovini z žganimi in aromatiziranimi pijačami, ki je v prilogi k Pridružitvenemu sporazumu med Evropsko skupnostjo in njenimi državami članicami na eni strani in Republiko Čile na drugi, z dne 18. novembra 2002, ki določa, da lahko države pogodbenice soglasno spremenijo dodatke k temu sporazumu, da bodo upoštevali spremembe zakonov in drugih predpisov pogodbenic.Na teh sestankih je bilo sklenjeno, da je treba nekatere čilske blagovne znamke, ki sovpadajo z geografskimi označbami Skupnosti, vključiti v Dodatek II (seznam blagovnih znamk iz člena 7).Zato mi je v čast predlagati, da se Dodatek II k Sporazumu o trgovini z žganimi in aromatiziranimi pijačami nadomesti z dodatkom, ki je priložen temu sklepu, z veljavnostjo z današnjim dnem.Hvaležen Vam bom, če boste potrdili, da se Vaša vlada strinja z vsebino tega pisma."V čast mi je potrditi, da se Republika Čile strinja z vsebino tega pisma.Sprejmite, prosim, izraze mojega globokega spoštovanja.V imenu Republike ČileOscar Alcamán Riffo--------------------------------------------------""DODATEK IIBLAGOVNE ZNAMKE IZ ČLENA 7A. Seznam blagovnih znamk iz člena 7(2)Cognac JuanicoCoña ColGran CoñacGrappa San RemoB. Seznam blagovnih znamk iz člena 7(2a) [1]Coñac MabilleCoñac Basin – PasquierCoñac Casino, CamarCoñac MendozaCoñac Cepa de Oro TraversoCoñac Black MontCoñac Lomas de BellavistaGran Coñac RucalbanCoñac JormusCoñac el Lagar de los LagosCoñac Tres PinosCoñac RiobarCoñac MiradorCoñac Tres Aguilas, Fray FranciscoCoñac Subercaseaux, 96, Blanc 96Coñac el GaiteroCoñac 103, Tres Palos CruzadosCoñac Quinta NormalCoñac MónacoCoñac Ponce de LeónCoñac AdasmeCoñac Monte GrandeCoñac Casa Dieguez, Saint Pierre du RoiCoñac D' CuzaCoñac TrianeroCalvados Quinta NormalArmagnac Quinta NormalGrapa MabilleGrapa CasinoGrapa IvrenGrapa Lomas de BellavistaGrapa RucalbanGrapa Valle del SurGrapa Tres PinosGrapa RiobarGrapa el GaiteroGrapa Sol Andino, UvitaGrapa Monte Grande"[1] Vina, žgane in aromatizirane pijače iz seznamov B Sporazuma o trgovini z vini in Sporazuma o trgovini z žganimi in aromatiziranimi pijačami, ki sta priložena Pridružitvenemu sporazumu med Evropskimi skupnostmi in Republiko Čile, ne presegajo skupne količine 22000 hl na leto."--------------------------------------------------


title: Sklep Sveta z dne 16. decembra 1996 o nadziranju izvajanja pravnih aktov, ki jih je sprejel Svet v zvezi z ilegalnimi migracijami, vračanjem oseb, nezakonitim zaposlovanjem državljanov tretjih držav ter o sodelovanju pri izvajanju odredb o izgonu

text:
Pomembno pravno obvestilo

|

31996D0749

Uradni list L 342 , 31/12/1996 str. 0005 - 0005

		Sklep Svetaz dne 16. decembra 1996o nadziranju izvajanja pravnih aktov, ki jih je sprejel Svet v zvezi z ilegalnimi migracijami, vračanjem oseb, nezakonitim zaposlovanjem državljanov tretjih držav ter o sodelovanju pri izvajanju odredb o izgonu(96/749/PNZ)SVET EVROPSKE UNIJE JEob upoštevanju Pogodbe o Evropski Uniji in zlasti člena K.3(2)(a) Pogodbe,ob upoštevanju programa prednostnih nalog, ki ga je sprejel Svet dne 30. novembra 1993 v Bruslju, pri čemer so še posebej opozorili na pripravo letnega poročila o dosežkih na področju pravosodja in notranjih zadev ter na Resolucijo Sveta z dne 14. oktobra 1996 o prednostnih nalogah za sodelovanje na področju pravosodja in notranjih zadev za obdobje od 1. julija 1996 do 30. junija 1998 [1],ker Pogodba v členu K.1(3)(c) določa, da morajo države članice na boj proti ilegalnim migracijam, bivanju in delu državljanov tretjih držav gledati kot na zadevo skupnega pomena;ker bo nadzorovanje izvajanja pravnih aktov, ki jih je sprejel Svet na tem področju, s strani držav članic pokazalo na praktičen učinek dela Sveta na tem področju in zagotovilo uporabne informacije za nadaljnje delo,SKLENIL:Člen 1Priprava vprašalnikaVsako leto pošlje predsedstvo državam članicam vprašalnik, s katerim bodo pokazale, kako so izvajale pravne akte, ki jih je sprejel Svet v zvezi z ilegalnimi migracijami, vračanjem oseb in nedovoljenim zaposlovanjem državljanov tretjih držav ter sodelovanjem pri izvajanju odredb o izgonu.Člen 2Vsebina vprašalnikaVprašalnik obravnava naslednje zadeve:- predpise, ki so jih države članice sprejele v preteklem letu na katerem koli področju, ki ga pokrivajo pravni akti iz člena 1,- kakršne koli težave, ki so se pojavile pri sprejemanju takšnih predpisov,- verjetnost, da bodo predpisi iz prve alinee, sprejeti v bližnji prihodnosti,- praktično uporabo omenjenih pravnih aktov in predpisov.Člen 3Ovrednotenje odgovorovGeneralni sekretariat Sveta pripravi poročilo na podlagi odgovorov, ki jih je prejel od držav članic, in ga predloži Svetu.Člen 4Prvo izvajanjePrvi vprašalnik države članice prejmejo najkasneje 30. junija 1997, pokrival pa bo obdobje od začetka veljavnosti Pogodbe o Evropski Uniji.V Bruslju, 16. decembra 1996Za SvetPredsednikM. D. Higgins[1] UL C 319, 26.10.1996, str. 1.--------------------------------------------------


title: Sklep Sveta z dne 12. septembra 2016 o sprejetju stališča Sveta o predlogu splošnega proračuna Evropske unije za proračunsko leto 2017

text:
               13.9.2016

               SL

               Uradni list Evropske unije

               C 336/1

         SKLEP SVETA
   z dne 12. septembra 2016
   o sprejetju stališča Sveta o predlogu splošnega proračuna Evropske unije za proračunsko leto 2017
   (2016/C 336/01)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 314(3) Pogodbe v povezavi s Pogodbo o ustanovitvi Evropske skupnosti za atomsko energijo in zlasti členom 106a Pogodbe,
   ob upoštevanju naslednjega:

               (1)

               Komisija je 18. julija 2016 predložila predlog splošnega proračuna Evropske unije za proračunsko leto 2017 (1).

               (2)

               Svet je preučil predlog Komisije, da bi lahko oblikoval stališče, ki bi bilo glede prihodkov skladno s Sklepom Sveta 2007/436/ES, Euratom z dne 7. junija 2007 o sistemu virov lastnih sredstev Evropskih skupnosti (2), glede odhodkov pa z Uredbo Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (3) –

         SPREJEL NASLEDNJI SKLEP:
   Edini člen
   Svet je stališče o predlogu splošnega proračuna Evropske unije za proračunsko leto 2017 sprejel 12. septembra 2016.
   Celotno besedilo si je mogoče ogledati na spletišču Sveta http://www.consilium.europa.eu/ ali ga od tam prenesti.

      V Bruslju, 12. septembra 2016

            Za Svet

            Predsednik

         M. LAJČÁK

      (1)  COM(2016) 300 final.

      (2)  UL L 163, 23.6.2007, str. 17.

      (3)  UL L 347, 20.12.2013, str. 884.


title: Sklep Sveta z dne 3. maja 1989 o sklenitvi Tretjega dodatnega protokola k Sporazumu med Evropsko gospodarsko skupnostjo in Republiko Islandijo zaradi pristopa Kraljevine Španije in Portugalske republike k Skupnosti

text:
Pomembno pravno obvestilo

|

31989D0433

Uradni list L 206 , 18/07/1989 str. 0007 - 0007 finska posebna izdaja: poglavje 11 zvezek 15 str. 0105  švedska posebna izdaja: poglavje 11 zvezek 15 str. 0105

		Sklep Svetaz dne 3. maja 1989o sklenitvi Tretjega dodatnega protokola k Sporazumu med Evropsko gospodarsko skupnostjo in Republiko Islandijo zaradi pristopa Kraljevine Španije in Portugalske republike k Skupnosti(89/433/EGS)SVET EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti, in zlasti člena 113 Pogodbe,ob upoštevanju predloga Komisije,ker bi popolna odprava carin pri uvozu iz Španije, ki bi jo uvedla Republika Islandija, olajšala trgovino med obema državama;ker Dodatni protokol k Sporazumu med Evropsko gospodarsko skupnostjo in Republiko Islandijo [1] neposredno po pristopu Kraljevine Španije in Portugalske republike k Skupnosti, podpisan v Bruslju 22. julija 1972, ne predvideva, da bi Republika Islandija popolnoma odpravila carine za izdelke, ki se uvažajo iz Španije;ker je zato treba odobriti Tretji dodatni protokol k temu sporazumu, da bi omogočili popolno odpravo carin za izdelke, ki jih ureja Sporazum in ki se uvažajo v Islandijo iz Španije,SKLENIL:Člen 1Tretji dodatni protokol k Sporazumu med Evropsko gospodarsko skupnostjo in Republiko Islandijo neposredno po pristopu Kraljevine Španije in Portugalske republike k Skupnosti se odobri v imenu Skupnosti.Besedilo Protokola je priloženo temu sklepu.Člen 2Predsednik Sveta uradno obvesti, kot je določeno v členu 3 Protokola [2].Člen 3Ta sklep začne veljati naslednji dan po objavi v Uradnem listu Evropskih skupnosti.V Bruslju, 3. maja 1989Za SvetPredsednikP. Solbes[1] UL L 301, 31.12.1971, str. 2.[2] Datum začetka veljavnosti Protokola bo objavil Generalni sekretariat Sveta v Uradnem listu Evropskih skupnosti.--------------------------------------------------


title: Sklep Sveta 2008/266/SZVP z dne 28. januarja 2008 o sklenitvi Sporazuma med Evropsko unijo in Republiko Čad o statusu sil pod vodstvom Evropske unije v Republiki Čad

text:
               26.3.2008

               SL

               Uradni list Evropske unije

               L 83/39

         SKLEP SVETA 2008/266/SZVP
   z dne 28. januarja 2008
   o sklenitvi Sporazuma med Evropsko unijo in Republiko Čad o statusu sil pod vodstvom Evropske unije v Republiki Čad
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 24 Pogodbe,
   ob upoštevanju priporočila predsedstva,
   ob upoštevanju naslednjega:

               (1)

               Varnostni svet Združenih narodov je 25. septembra 2007 sprejel resolucijo 1778 (2007), s katero je odobril vzpostavitev misije Združenih narodov v Srednjeafriški republiki in Čadu (MINURCAT) ter Evropsko unijo pooblastil, da v obeh državah za obdobje enega leta, ki se šteje od dneva ugotovitve začetne operativne zmogljivosti, namesti sile, ki bodo podprle misijo Združenih narodov. Poleg tega resolucija poziva vladi Čada in Srednjeafriške republike ter Evropsko unijo, da zaradi operacije Evropske unije čim prej sklenejo sporazume o statusu sil.

               (2)

               Svet je 15. oktobra 2007 sprejel Skupni ukrep 2007/677/SZVP o vojaški operaciji Evropske unije v Republiki Čad in Srednjeafriški republiki (1) (EUFOR Tchad/RCA).

               (3)

               Predsedstvo se je ob pomoči GS/VP na podlagi pooblastila Sveta z dne 18. septembra 2007 v skladu s členom 24 Pogodbe o Evropski Uniji pogajalo o sklenitvi sporazuma med Evropsko unijo in Republiko Čad o statusu sil pod vodstvom Evropske unije v Republiki Čad.

               (4)

               Sporazum je treba odobriti –

         SKLENIL:
   Člen 1
   Sporazum med Evropsko unijo in Republiko Čad o statusu sil pod vodstvom Evropske unije v Republiki Čad se odobri v imenu Evropske unije.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo, pooblaščeno za podpis sporazuma, ki je za Evropsko unijo zavezujoč.
   Člen 3
   Ta sklep začne učinkovati na dan sprejetja.
   Člen 4
   Ta sklep se objavi v Uradnem listu Evropske unije.

      V Bruslju, 28. januarja 2008

            Za Svet

            Predsednik

         D. RUPEL

      (1)  UL L 279, 23.10.2007, str. 21.
    ---documentbreak---

               26.3.2008

               SL

               Uradni list Evropske unije

               L 83/40

         PREVOD
   SPORAZUM
   Med Evropsko unijo in Republiko Čad o statusu sil pod vodstvom Evropske unije v Republiki Čad
   EVROPSKA UNIJA, v nadaljnjem besedilu „EU“,
   na eni strani in
   REPUBLIKA ČAD, v nadaljnjem besedilu „država gostiteljica“,
   na drugi strani,
   v nadaljnjem besedilu „pogodbenici“ STA SE –
   OB UPOŠTEVANJU:

               —

               Resolucije 1778 (2007) Varnostnega sveta Združenih narodov z dne 25. septembra 2007;

               —

               Skupnega ukrepa Sveta 2007/677/SZVP z dne 15. oktobra 2007 o vojaški operaciji Evropske unije v Republiki Čad in Srednjeafriški republiki (1) (EUFOR Tchad/RCA);

               —

               da ta sporazum ne bo vplival na pravice in obveznosti, ki jih imata pogodbenici na podlagi mednarodnih sporazumov in drugih instrumentov v zvezi z ustanovitvijo mednarodnih sodišč, vključno s statutom Mednarodnega kazenskega sodišča –

         DOGOVORILI O NASLEDNJEM:
   Člen 1
   Področje uporabe in opredelitve
   1.   Ta sporazum se uporablja za sile pod vodstvom Evropske unije in njihovo osebje.
   2.   Ta sporazum se uporablja samo na ozemlju države gostiteljice.
   3.   Za namene tega sporazuma:

               (a)

               „sile pod vodstvom Evropske unije (EUFOR)“ pomenijo vojaško poveljstvo EU in državne kontingente, ki prispevajo k operaciji, njihovo opremo in njihova prevozna sredstva;

               (b)

               „operacija“ pomeni pripravo, ustanovitev in izvršitev vojaške misije ter podporo tej misiji po pooblastilu na podlagi resolucije 1778 (2007) Varnostnega sveta Združenih narodov z dne 25. septembra 2007;

               (c)

               „poveljnik sil EU“ pomeni poveljnika na prizorišču operacije;

               (d)

               „vojaško poveljstvo EU“ pomeni vojaško poveljstvo in njegove sestavne dele, ne glede na to, kje se nahaja, pod poveljstvom vojaških poveljnikov EU, ki poveljujejo ali nadzirajo operacijo;

               (e)

               „nacionalni kontingenti“ pomenijo enote in sestavne dele, ki pripadajo državam članicam Evropske unije in drugim državam, ki sodelujejo v operaciji;

               (f)

               „osebje EUFOR“ pomeni civilno in vojaško osebje, dodeljeno EUFOR, osebje, napoteno zaradi priprave operacije, in osebje, ki ga v okviru operacije pošilja država pošiljateljica ali institucija EU in je, če v tem sporazumu ni drugače predvideno, prisotno na ozemlju države gostiteljice; ne vključuje pa lokalnega osebja in osebja mednarodnih pogodbenih dobaviteljev;

               (g)

               „lokalno osebje“ pomeni državljane ali osebe s stalnim prebivališčem v državi gostiteljici;

               (h)

               „objekti“ pomenijo vse prostore, nastanitvene objekte in zemljišča, ki jih potrebuje EUFOR in njegovo osebje;

               (i)

               „država pošiljateljica“ pomeni državo, ki je EUFOR zagotovila državni kontingent.

         Člen 2
   Splošne določbe
   1.   EUFOR in člani osebja EUFOR spoštujejo zakone in predpise države gostiteljice in se vzdržujejo vsakršnih dejanj ali dejavnosti, ki niso združljive s cilji operacije.
   2.   EUFOR vlado države gostiteljice redno obvešča o številu svojega osebja, ki se nahaja na ozemlju države gostiteljice.
   Člen 3
   Dokazovanje istovetnosti
   1.   Osebje EUFOR mora imeti ves čas pri sebi potne liste ali vojaške osebne izkaznice.
   2.   Vozila, letala, plovila in druga prevozna sredstva EUFOR morajo biti opremljena z razločno razpoznavnimi oznakami in/ali registrskimi tablicami, o katerih morajo biti obveščeni pristojni organi zadevne države gostiteljice.
   3.   EUFOR ima pravico, da izobesi zastavo Evropske unije in objekte, vozila in druga prevozna sredstva opremi z oznakami kot so vojaške oznake, nazivi in uradni simboli. Na uniformah osebja EUFOR mora biti jasno prepoznaven znak EUFOR. Državne zastave ali oznake nacionalnih kontingentov, ki sestavljajo operacijo, so lahko vidne v prostorih EUFOR, na vozilih in drugih prevoznih sredstvih ter uniformah v skladu z odločitvijo, ki jo sprejme vodja sil EU.
   Člen 4
   Prehod meje in gibanje na ozemlju države gostiteljice
   1.   Za vstop na ozemlje države gostiteljice potrebuje osebje EUFOR dokumente iz člena 3(1) ali, pri prvem vstopu, posamezni ali skupinski potni nalog, ki ga izda EUFOR. Pri vstopu ali izstopu ter na ozemlju države gostiteljice zanje ne veljajo predpisi glede potnih listov in vizumov; prav tako se pri njih ne izvaja nadzor v zvezi s priseljevanjem in carinska kontrola.
   2.   Za osebje EUFOR se ne uporabljajo predpisi pogodbenice gostiteljice o registraciji in nadzoru tujcev, vendar to osebje ni upravičeno do pridobitve kakršnih koli pravic do stalnega prebivališča ali začasnega bivališča na ozemlju države gostiteljice.
   3.   Seznam premoženja in prevoznih sredstev EUFOR v podporo operaciji, ki vstopajo na ozemlje države gostiteljice, ga prečkajo ali zapuščajo, se v informativne namene pošlje državi gostiteljici. Vendar EUFORJU ni treba priložiti drugih carinskih dokumentov, prav tako je oproščen vseh inšpekcijskih pregledov.
   4.   Osebje EUFOR na ozemlju države gostiteljice lahko vozi motorna vozila ter upravlja letala, če ima ustrezna veljavna državna, mednarodna ali vojaška vozniška dovoljenja ali pilotske licence.
   5.   Država gostiteljica za namene operacije zagotovi EUFOR in osebju EUFOR svobodo gibanja in potovanja po svojem ozemlju, vključno s svojim zračnim prostorom, v sodelovanju s pristojnimi organi države gostiteljice in v skladu z določbami člena 18 tega sporazuma.
   6.   EUFOR lahko za namene operacije in v dogovoru s pristojnimi organi Čada na ozemlju države gostiteljice, vključno z njenim zračnim prostorom, izvede vse vaje, vključno z orožnimi vajami.
   7.   EUFOR lahko za namene operacije uporablja javne ceste, mostove, trajekte in letališča brez plačila pristojbin, cestnin, davkov in podobnih dajatev. EUFOR ni oproščen upravičenih stroškov za zahtevane in izvedene usluge pod istimi pogoji kot oborožene sile države gostiteljice.
   Člen 5
   Privilegiji in imunitete, ki jih država gostiteljica zagotovi EUFOR
   1.   Objekti EUFOR so nedotakljivi. Zastopniki države gostiteljice vanje nimajo dostopa brez dovoljenja poveljnika sil EU.
   2.   Objekti EUFOR, njihova oprema in drugo pripadajoče premoženje ter prevozna sredstva ne smejo biti predmet preiskav, zasegov, zaplemb ali izvršb.
   3.   Lastnina in premoženje EUFOR uživajo imuniteto pred vsakršno obliko pravnih postopkov, ne glede na to, kje se nahajajo in kdo jih poseduje.
   4.   Arhivi in dokumenti EUFOR so nedotakljivi zmeraj in povsod.
   5.   Uradna korespondenca EUFOR je nedotakljiva. Uradna korespondenca pomeni vso korespondenco, ki se nanaša na operacijo in njeno izvajanje.
   6.   EUFOR je – kakor tudi vsi ponudniki in izvajalci, ki niso državljani države gostiteljice – oproščen plačila vseh nacionalnih, regionalnih in občinskih pristojbin, davkov ali podobnih dajatev za vse kupljeno ali uvoženo blago, opravljene storitve ter uporabo prostorov za namene operacije. EUFOR ni oproščen plačila pristojbin, davkov in dajatev, ki so plačilo za opravljene storitve.
   7.   Država gostiteljica dovoli vnos izdelkov, vojaških vozil, vojaške opreme in izdelkov, namenjenih izključno za operacijo, in zanje odobri oprostitev plačila vseh carinskih dajatev, pristojbin, cestnin, davkov ali podobnih dajatev, z izjemo stroškov za skladiščenje in prevoz ter dajatev, prejetih kot plačilo za druge opravljene storitve.
   Člen 6
   Privilegiji in imunitete, ki jih država gostiteljica zagotovi osebju EUFOR
   1.   Osebju EUFOR se ne sme na kakršen koli način odvzeti prostosti, prav tako ne sme biti pridržano.
   2.   Dokumenti, korespondenca in lastnina osebja EUFOR so nedotakljivi, razen v primeru izvršilnih ukrepov, dovoljenih v skladu s členom 6.
   3.   Osebje EUFOR uživa imuniteto pred kazensko jurisdikcijo države gostiteljice.
   Imuniteto pred kazensko jurisdikcijo lahko odvzame, odvisno od primera, država pošiljateljica ali zadevna institucija EU. Tak odvzem mora zmeraj biti jasno izražen.
   4.   Osebje EUFOR uživa imuniteto pred civilno in upravno jurisdikcijo države gostiteljice za izrečene ali napisane besede in za vsa dejanja, povezana z izvajanjem uradnih dolžnosti. V primeru kakršnega koli civilnega postopka proti osebju EUFOR pred katerim koli sodiščem države gostiteljice, morajo biti o tem obveščeni poveljnik sil EU in pristojni organi države pošiljateljice ali institucije EU. Pred začetkom postopka na sodišču, morajo poveljnik sil EU in pristojni organi države pošiljateljice ali institucije EU sodišču potrditi, ali je osebje EUFOR zadevno dejanje izvršilo pri opravljanju službenih dolžnosti.
   Če je bilo dejanje izvršeno pri opravljanju službenih dolžnosti, se postopek ne začne in se uporabljajo določbe iz člena 15. Če dejanje ni bilo izvršeno pri opravljanju službenih dolžnosti, se postopek lahko nadaljuje. Potrdila poveljnika sil EU in pristojnih organov države pošiljateljice ali institucije EU so vezana na jurisdikcijo države gostiteljice, ki jih ne more spodbijati.
   Če postopek sproži osebje EUFOR, se to ne more sklicevati na imuniteto pred jurisdikcijo glede katerega koli nasprotnega tožbenega predloga, povezanega z glavnim tožbenim predlogom.
   5.   Osebju EUFOR ni treba pričati.
   6.   V zvezi z osebjem EUFOR se ne smejo izvajati nobeni izvršilni ukrepi, razen v primerih, če je proti njim sprožen civilni postopek, ki ni povezan z njihovimi uradnimi dolžnostmi. Lastnina osebja EUFOR, ki je na podlagi potrdila poveljnika sil EU določena kot potrebna za izvajanje uradnih dolžnosti, ne more biti zasežena zaradi izpolnitve sodbe, sklepa ali ukaza. V civilnih postopkih za osebje EUFOR ne veljajo nobene omejitve glede osebne svobode ali prisilni ukrepi.
   7.   Imuniteta osebja EUFOR pred jurisdikcijo države gostiteljice ne pomeni tudi imunitete pred jurisdikcijo zadevne države pošiljateljice.
   8.   Glede na opravljanje dolžnosti za EUFOR za osebje EUFOR ne veljajo določbe o socialni varnosti, ki veljajo v državi gostiteljici.
   9.   Osebje EUFOR je v državi gostiteljici oproščeno vseh oblik davka na plačo in prejemke, ki jih prejema od EUFOR ali države pošiljateljice, kot tudi davka na katere koli prejemke, ki jih prejema izven ozemlja države gostiteljice.
   10.   Osebni predmeti in imetje, ki se uporabljajo in pripadajo osebju EUFOR, so oproščeni vseh dajatev in davkov v skladu z aktom 2/92-UDEAC/556-CD-SE 1 z dne 30. aprila 1992. Za uveljavitev teh oprostitev poveljnik sil EU podpiše in pristojnim organom predloži zahtevek za potrdilo o oprostitvi dajatev in davkov.
   Osebne prtljage osebja EUFOR se ne sme pregledati, razen v primeru upravičenega suma, da vsebuje predmete in imetje, ki niso namenjeni osebni rabi osebja EUFOR, ali predmete, katerih uvoz in izvoz sta prepovedana z zakonom ali zanje veljajo karantenski predpisi države gostiteljice. Takšen pregled se lahko izvede samo v prisotnosti osebja EUFOR ali pooblaščenega predstavnika EUFOR.
   Člen 7
   Lokalno osebje
   Lokalno osebje uživa privilegije in imunitete v obsegu, ki ga dovoljuje država gostiteljica. Vendar pa država gostiteljica izvaja jurisdikcijo nad tem osebjem na tak način, da ne vpliva prekomerno na izvajanje nalog operacije.
   Člen 8
   Kazenska jurisdikcija
   Pristojni organi države pošiljateljice imajo glede osebja EUFOR, za katerega velja ustrezna zakonodaja države pošiljateljice, na ozemlju države gostiteljice pravico izvajati kazensko jurisdikcijo in disciplinska pooblastila, ki jim jih daje zakonodaja države pošiljateljice.
   Člen 9
   Uniforma in oborožitev
   1.   Nošenje uniforme določajo pravila, ki jih sprejme poveljnik sil EU.
   2.   Vojaško osebje EUFOR sme nositi orožje in strelivo na podlagi ukaza.
   Člen 10
   Podpora države gostiteljice in sklepanje pogodb
   1.   Država gostiteljica je EUFOR pripravljena nuditi pomoč pri iskanju primernih objektov, če jo za to zaprosi.
   2.   Država gostiteljica EUFOR brezplačno zagotovi objekte, ki so v njeni lasti, in objekte, ki so v zasebni lasti pravnih oseb, če jo EUFOR za to zaprosi in če te objekte potrebuje za vodenje upravnih ali operativnih dejavnosti.
   3.   Država gostiteljica v okviru svojih zmogljivosti podpira in pomaga pri pripravi, vzpostavitvi, izvedbi in podpori operacije. Pomoč in podpora države gostiteljice operaciji se izvajata pod enakimi pogoji, ki veljajo za pomoč in podporo oboroženim silam države gostiteljice.
   4.   Zakonodaja, na podlagi katere EUFOR v državi gostiteljici sklepa pogodbe, se določi s pogodbo.
   5.   V pogodbi je lahko določeno, da se postopek za reševanje sporov iz člena 15(3) in (4) uporablja za spore, do katerih pride pri izvajanju pogodbe.
   6.   Država gostiteljica omogoča lažje izvajanje pogodb, ki jih EUFOR za namene operacije sklene s poslovnimi subjekti.
   Člen 11
   Spremembe v objektih
   1.   EUFOR lahko, če to zahteva izvedba operacije, gradi, spreminja in si drugače prilagaja objekte.
   2.   Država gostiteljica za takšne gradnje, spremembe ali prilagoditve od EUFOR ne more zahtevati povračila.
   Člen 12
   Umrli člani osebja EUFOR
   1.   Poveljnik sil EU ima pravico poskrbeti in urediti vse potrebno za vrnitev umrlih članov osebja EUFOR, skupaj z vso osebno lastnino umrle osebe, v domovino.
   2.   Na umrlem članu osebja EUFOR ni mogoče izvajati obdukcije brez soglasja zadevne države in prisotnosti predstavnika EUFOR in/ali zadevne države.
   3.   Država gostiteljica in EUFOR v največji možni meri sodelujeta, da zagotovita čimprejšnjo vrnitev umrle osebe v domovino.
   Člen 13
   Varnost EUFOR in vojaška policija
   1.   Država gostiteljica sprejme ustrezne ukrepe za zagotovitev varnosti EUFOR in njegovega osebja.
   2.   EUFOR je pooblaščen za sprejetje potrebnih ukrepov za zaščito svojih objektov, vključno s tistimi, ki se uporabljajo za usposabljanje, pred zunanjimi napadi ali vdori.
   3.   Poveljnik sil EU lahko zaradi vzdrževanja reda v objektih EUFOR ustanovi vojaško policijsko enoto.
   4.   Vojaška policija lahko po posvetovanju in v sodelovanju z vojaško policijo ali policijo države gostiteljice, deluje tudi izven teh objektov, da vzdržuje red in disciplino osebja EUFOR.
   Člen 14
   Komunikacije
   1.   EUFOR lahko namesti radijske oddajnike in sprejemnike ter satelitske sisteme in z njimi upravlja. Da bi se izognili sporom glede uporabe ustreznih frekvenc, EUFOR sodeluje s pristojnimi organi države gostiteljice. Država gostiteljica brezplačno zagotovi dostop do frekvenc.
   2.   EUFOR ima za namene izvajanja operacije pravico do neomejenih komunikacij po radijskih valovih (vključno s satelitskimi, mobilnimi in ročnimi radijskimi napravami), prek telefonov, telegrafov, telefaksov in drugih sredstev, kakor tudi pravico namestiti naprave, potrebne za vzdrževanje internih komunikacij in komunikacij med zmogljivostmi EUFOR, vključno s polaganjem kablov in zemeljskih napeljav.
   3.   EUFOR lahko ustrezno prilagodi svoje prostore za dostavo in pošiljanje pošte EUFOR in/ali osebju EUFOR.
   4.   Namestitev navedenih naprav se izvede v tesnem sodelovanju z državo gostiteljico, v skladu z dogovori iz člena 18 tega sporazuma.
   Člen 15
   Odškodninski zahtevki za primere smrti, poškodb, škode in izgube
   1.   EUFOR in osebje EUFOR nista odgovorna za kakršno koli škodo ali izgubo civilne ali vladne lastnine, povezane s potrebami operacije ali nastale zaradi dejavnosti v zvezi s civilnimi nemiri ali zaščito EUFOR.
   2.   Da bi dosegli poravnavo, je treba odškodninske zahtevke za primere škode ali izgubo civilne ali vladne lastnine, ki ni zajeta v odstavku 1, ter odškodninske zahtevke za primere smrti ali poškodb oseb ter škode ali izgube lastnine EUFOR, če gre za zahtevke pravnih ali fizičnih oseb države gostiteljice, poslati EUFOR prek pristojnih organov države gostiteljice; v primeru zahtevkov s strani EUFOR pa se jih pošlje državi gostiteljici.
   3.   Če ni mogoče doseči poravnave, je treba zahtevek predložiti komisiji za pritožbe, ki je sestavljena iz enakega števila predstavnikov EUFOR in predstavnikov države gostiteljice. Reševanje zahtevkov poteka na osnovi skupnega dogovora.
   4.   Kadar tudi v okviru komisije za pritožbe ni mogoče doseči rešitve, se spor reši:

               (a)

               v primeru zahtevkov v vrednosti do 40 000 EUR po diplomatski poti med državo gostiteljico in predstavniki EU;

               (b)

               v primeru zahtevkov, ki so višji od zneska, določenega v točki (a), na arbitražnem razsodišču, katerega odločitev je zavezujoča.

         5.   Arbitražno razsodišče je sestavljeno iz treh razsodnikov, enega določi država gostiteljica in enega EUFOR, tretjega pa skupaj določita država gostiteljica in EUFOR. Če ena od pogodbenic ne določi razsodnika v roku dveh mesecev ali v primeru, če ni mogoče doseči soglasja med državo gostiteljico in EUFOR glede imenovanja tretjega razsodnika, tega določi predsednik Sodišča Evropskih skupnosti.
   6.   EUFOR in upravni organi države gostiteljice sklenejo upravni sporazum, v katerem določijo pristojnosti in naloge komisije za pritožbe in razsodišča, postopke, ki jih ta organa uporabljata, in pogoje za vlaganje zahtevkov.
   Člen 16
   Povezave in spori
   1.   Vsa vprašanja v zvezi z uporabo tega sporazuma rešujejo skupaj predstavniki EUFOR in pristojni organi države gostiteljice.
   2.   Če predhodno ni mogoče doseči rešitve sporov v zvezi z razlago ali uporabo tega sporazuma, jih država gostiteljica in predstavniki EU rešujejo izključno po diplomatski poti.
   Člen 17
   Druge določbe
   1.   Kadar se ta sporazum nanaša na imunitete, privilegije in pravice EUFOR in osebja EUFOR, vlada države gostiteljice odgovarja za to, da jih njeni lokalni organi ustrezno izvajajo in spoštujejo.
   2.   Nobena določba tega sporazuma ne pomeni odstopanja od pravic, ki so državam članicam EU ali drugim državam, ki dajejo svoj prispevek k EUFOR, priznane v drugih sporazumih, in jih zato tudi ni mogoče tako razlagati.
   Člen 18
   Izvedbeni dogovori
   Za namene izvajanja tega sporazuma lahko poveljnik sil EU in upravni organi države gostiteljice sklenejo ločene sporazume o operativnih, upravnih in tehničnih zadevah.
   Člen 19
   Začetek veljavnosti in prenehanje
   1.   Ta sporazum se začasno uporablja od dneva podpisa in velja od dneva, ko obe pogodbenici zaključita notranje odobritvene postopke, do dneva odhoda zadnjega elementa EUFOR in zadnjega člana osebja EUFOR, po obvestilu EUFOR.
   2.   Ne glede na odstavek 1, je treba v primeru, če je osebje EUFOR začelo opravljati naloge pred začetkom veljavnosti tega sporazuma, določbe v členih 4(7), 5(1) do (3) ter (6) in (7), 6(1) in (3) ter (4), kakor tudi (6) in (8) do (10), 10(2), 11, 13(1) in (2) ter 15 uporabljati od dneva napotitve prvega člana osebja EUFOR.
   3.   Ta sporazum se lahko spremeni s pisnim dogovorom med pogodbenicama
   4.   Prenehanje tega sporazuma ne vpliva na pravice ali obveznosti, ki izhajajo iz izvrševanja tega sporazuma pred njegovim prenehanjem.

      V N’Djameni, 6. marca 2008 v štirih izvirnikih v francoskem jeziku.

      (1)  UL L 279, 23.10.2007, str. 21.